Buit van bankroof in SA opgespoor | Maroela Media
Twee vroue sal Vrydag in die Eerstehoek-landdroshof in Mpumalanga op aanklagte van die besit van beweerde gesteelde kontant verskyn nadat hulle vroeër vandeesweek naby Badplaas in hegtenis geneem is.
Die geld wat in die vroue se besit gevind is, is na bewering verlede week tydens 'n bankroof in Eswatini, voorheen bekend as Swaziland, gesteel.
Brig. Leonard Hlathi, woordvoerder van die polisie, het gesê die vroue, onderskeidelik 27 en 32 jaar oud, is Woensdag in Tjakastad in hegtenis geneem nadat hulle deur die polisie in Eswatini aan die bankroof verbind kon word. Die bankroof het op 8 Mei by 'n bank in Matsapha in die buurland plaasgevind.
Volgens Hlathi het 'n gewapende vrou haarself gedurende die voorval as 'n man vermom, 'n personeellid en 'n sekuriteitswag kwansuis gyselaar geneem en toe met dié twee by die bank ingestorm. Sy het die twee gyselaars aangesê om kontant in 'n groot sak te druk voordat sy met dié sak op die vlug geslaan het.
'n Voorlopige ondersoek dui egter daarop dat die personeellid en sekuriteitswag glo by die rooftog betrokke was en slegs saamgespeel het. Dié twee is sedertdien in Eswatini in hegtenis geneem, verduidelik Hlathi.
Die buit is oor die grens na Suid-Afrika gesmokkel waar dit tot onlangs by Elukwatini naby Badplaas weggesteek was sodat dit glo later onder die betrokkenes by die roof verdeel kon word. Die polisie het egter die plek waar die twee vroue hulle bevind, opgespoor en dit het tot hul inhegtenisneming gelei, het Hlathi verduidelik.
Dit is nie in die stadium duidelik hoe die tweede vrou by die voorval betrokke is nie.
Sjoe, ons kan rooftogte van Swaziland oplos, maar kan nie die koruptes in SA (met 'n papiertrail) nie oplos nie en moet daarvoor kommisies stig wat blykbaar sonder tande is.
Sjoe maar die televisie leer n mens slim ne? Hoe het hulle geweet om hulle te vermom voor die rowe gepleeg moet word? Wys jou nou net hoe lank is die arm van die gereg hy kom haal jou uit waar jy is.
Hoeveel is geskaak?
Selfs die buurlande se skelms weet hier is jy tussen ewe groot skurke. Hoe kom jy oor n grens met sakke vol geld??? Maklik, daar is nie n grens nie!??